**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 4 ДҮГЭЭР САРЫН 29-НИЙ ӨДӨР**

**/ПҮРЭВ ГАРАГ/-ИЙН ХУРАЛДААНЫ ТОВЬЁОГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-2 |
| **2.** | Хуралдааны дэлгэрэнгүй тэмдэглэл | 3-10 |
|  | 1.Үндсэн хуулийн цэцийн 02 дугаар дүгнэлтийг хүлээн зөвшөөрсөн тухай Монгол Улсын Их Хурлын 38 дугаар тогтоолд Монгол Улсын Ерөнхийлөгчийн бүхэлд нь тавьсан хориг |  |

***Монгол Улсын Их Хурлын 2021 оны хаврын ээлжит чуулганы***

***Хууль зүйн байнгын хорооны 4 дүгээр сарын 29-ний өдөр***

***/Пүрэв гараг/-ийн хуралдааны товч тэмдэглэл***

 Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу бүх нийтийн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Хууль зүйн байнгын хорооны дарга С.Бямбацогт, Улсын Их Хурлын гишүүн Ш.Адьшаа, Д.Ганбат, Б.Энхбаяр нар “Жанжин Д.Сүхбаатар” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

 *Хуралдаанд ирвэл зохих 19 гишүүнээс 10 гишүүн цахим хуралдааны программын ирцэд бүртгүүлж, 52.6 хувийн ирцтэйгээр хуралдаан 13 цаг 04 минутад Төрийн ордны “Жанжин Д.Сүхбаатар” танхимд эхлэв.*

 *Эмнэлгийн чөлөөтэй: Н.Учрал;*

 *Тасалсан: С.Амарсайхан, Ц.Сандаг-Очир, Ж.Сүхбаатар.*

***Нэг.“Монгол Улсын Үндсэн хуулийн цэцийн 02 дугаар дүгнэлтийг хүлээн зөвшөөрсөн тухай” Монгол Улсын Их Хурлын 38 дугаар тогтоолд Монгол Улсын Ерөнхийлөгчийн бүхэлд нь тавьсан хориг***

Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга Ө.Шижир, Монгол Улсын Ерөнхийлөгчийн Аюулгүй байдал, батлан хамгаалахын бодлогын зөвлөх Л.Болд, Байгаль орчин, хөдөө аж ахуйн хөгжлийн бодлогын зөвлөх Я.Санжмятав нар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Монгол Улсын Ерөнхийлөгчийн хоригийг Монгол Улсын Ерөнхийлөгчийн Тамгын газрын дарга Ө.Шижир танилцуулав.

Танилцуулгатай холбогдуулан Улсын Их Хурлын гишүүн Ш.Адьшаа, Д.Ганбат нарын тавьсан асуултад Монгол Улсын Ерөнхийлөгчийн Тамгын газрын дарга Ө.Шижир, Монгол Улсын Ерөнхийлөгчийн Аюулгүй байдал, батлан хамгаалахын бодлогын зөвлөх Л.Болд нар хариулж, тайлбар хийв.

Танилцуулгатай холбогдуулан Улсын Их Хурлын гишүүн Ш.Адьшаа, Д.Ганбат, Б.Энхбаяр нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**С.Бямбацогт**: “Монгол Улсын Үндсэн хуулийн цэцийн 2021 оны 02 дугаар дүгнэлтийг хүлээн зөвшөөрсөн тухай” Монгол Улсын Их Хурлын 38 дугаар тогтоолд Монгол Улсын Ерөнхийлөгчийн бүхэлд нь тавьсан хоригийг хүлээж авах нь зүйтэй гэсэн саналаар санал хураалт явуулъя.

Зөвшөөрсөн: 2

Татгалзсан: 13

Бүгд: 15

13.3 хувийн саналаар дэмжигдсэнгүй.

Улсын Их Хурлын гишүүн Б.Энхбаяр Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд танилцуулахаар тогтов.

 *Хуралдаан 45 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 13 цаг 49 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН ХОРООНЫ

ДАРГА С.БЯМБАЦОГТ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 4 ДҮГЭЭР САРЫН 29-НИЙ ӨДӨР**

**/ПҮРЭВ ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая. За Байнгын хорооны хуралдааны ирц хүрсэн байна. Ирцийг та бүхэнд танилцуулъя. Цахимаар Раднаасэд гишүүн, Энх-Амгалан гишүүн, Дэлгэрсайхан гишүүн, Мөнхбаатар гишүүн, Мөнхцэцэг гишүүн, Цогтбаатар гишүүн, Мөнх-Оргил гишүүн, Нямбаатар нарын гишүүд оролцож байна. Танхимаар Бямбацогт гишүүн, Энхбаяр гишүүд оролцож байна. Байнгын хорооны гишүүдийн олонх хүрэлцэн ирсэн тул 2021 оны 4 дүгээр сарын 29-ний өдрийн хуралдааныг нээсний мэдэгдье ээ. Байнгын хорооны хуралдааны гишүүдийнхээ ирцийг танилцуулж дууслаа.

Байнгын хорооны хуралдаанаар хэлэлцэх асуудлыг та бүхэндээ танилцуулъя.

Монгол Улсын Үндсэн хуулийн цэцийн 2021 оны 02 дугаар дүгнэлтийн тухай Улсын Их Хурлын 2021 оны 38 дугаар тогтоолд бүхэлд нь тавьсан Монгол Улсын Ерөнхийлөгчийн хоригийг хэлэлцэнэ. Хэлэлцэх асуудалтай холбогдуулан саналтай гишүүд байна уу? За алга байна. Хэлэлцэх суудалдаа оръё.

Монгол Улсын Үндсэн Хуулийн цэцийн 2021 оны 02 дугаар дүгнэлтийн дагуу Улсын Их Хурлын 2021 оны 38 дугаар тогтоолд бүхэлд нь тавьсан Монгол Улсын Ерөнхийлөгчийн хориг хэлэлцье.

Монгол Улсын Ерөнхийлөгчийн хоригийг Ерөнхийлөгчийн Тамгын газрын дарга Өлзийхүүгийн Шижир танилцуулна. За ажлын хэсгээ оруулаарай. Ажлын хэсгийнхэн орж ирсэн байна. Монгол Улсын Ерөнхийлөгчийн Тамгын газрын дарга Шижир, Монгол Улсын Ерөнхийлөгчийн зөвлөх Санжмятав, Болд нарын ажлын хэсэг гишүүд орж ирлээ.

Танилцуулгыг Ерөнхийлөгч Тамгын газрын дарга Шижир хийнэ. Гуравдугаар микрофон.

**Ө.Шижир:** Байнгын хорооны дарга, эрхэм гишүүд ээ,

Монгол Улсын Ерөнхийлөгчөөс Монгол Улсын Их Хурлын дарга Гомбожавын Занданшатарт 2021 оны 4 дүгээр сарын 29-ний өдөр хориг тавих тухай албан бичиг илгээсэн. Уг албан бичигт Монгол Улсын Их Хурал нь 2021 оны 4 дүгээр сарын 22-ны өдөр Үндсэн хуулийн 56цэцийн 02 дугаар дүгнэлтийг хүлээн зөвшөөрсөн 38 дугаар тогтоолыг баталж, 2021 оны 4 дүгээр сарын 23-ны өдөр Ерөнхийлөгчийн Тамгын газарт ёсчлон ирүүлсэнтэй Монгол Улсын Ерөнхийлөгч танилцсан.

 Монгол Улсын Үндсэн хуулийн биелэлтэд дээд хяналт тавих, чандлан сахиулах үүрэгтэй Үндсэн хуулийн цэц манах ёстой Үндсэн хуулиа болон Монгол Улсын Үндсэн хуулийн цэцийн тухай, Үндсэн хуулийн цэцэд маргаан хянан шийдвэрлэх ажиллагааны тухай хуулиудыг бүдүүлгээр зөрчиж, төрийн үйл ажиллагаанд хатуу мөрдөгдөх ёстой “Ардчилсан ёс, шударга ёс, тэгш байдал, үндэсний эв нэгдлийг хангах, хууль дээдлэх” зарчмыг үл тоомсорлосон байна. Ийнхүү Үндсэн хуулийн цэцийн Дунд суудлын хуралдаанаас Монголын ард түмэн, Монгол хүний эрх, эрх чөлөөг дээдлэх бус зөвхөн эрх барьж байгаа Монгол ардын намын эрх ашгийг хангаж, илэрхий үйлчилсэн захиалгатай гэж үзэхүйц нэн бусармаг шийдвэр гаргалаа. Монгол Улсын Их Хурал дахь Монгол ардын намын хэт олонхыг бүрдүүлсэн Улсын Их Хурлын гишүүд нэн шуурхай, мөн шуурхай баталгаажуулсан байна.

Монгол ардын нам, түүний удирдлага, гишүүдийн зүгээс явуулж буй улс төрийн өрсөлдөгчөө дарж авах, сонгуульд оролцуулахгүй байх үндсэн зорилго бүхий энэхүү зохион байгуулалттай, гэмт хэргийн шинжтэй үйл ажиллагаа нь Монгол төрийн түүхэнд гутамшиг болон үлдэх тул Улсын Их Хурал энэхүү үйлдлээ хүлээн зөвшөөрч, ард түмэнд хүлээн зөвшөөрөгдөхүйц арга байдлаар залруулах шаардлагатай гэж Монгол Улсын Ерөнхийлөгч үзэж байна.

Үндсэн хуулийн цэц Монгол Улсын Үндсэн хуульд орсон нэмэлт, өөрчлөлтөөс улбаатай, хууль зүйн хувьд огт маргаангүй асуудлыг улс төрийн зорилгоор маргаан болгож, түүнийг шийдвэрлэхдээ олон нийтэд хүлээн зөвшөөрөгдөх аргагүй бусармаг байдлаар ажиллаж, Үндсэн хуулийн цэц дотооддоо хүртэл зөрчилдлөө.

Тухайлбал, Үндсэн хуулийн цэцийн Бага суудлын хуралдааныг цөөнх болсон нэг гишүүн нь хаян гарч, шийдвэрийг нь албажуулалгүй зугтсан, энэхүү Бага суудлын хуралдаан үргэлжилж байгаа гэсэн мэдээлэлтэйгээр 20 орчим хоног гацсан, үүний дараа шууд Дунд суудлын хуралдаанаа зарласан, энэхүү Дунд суудлын хуралдаан нь Үндсэн хуулийн цэцэд маргаан хянан шийдвэрлэх тухай хуулийг илэрхий зөрчсөн нөхцөлд, Бага суудлын хуралдааныг будилаантуулсан Үндсэн хуулийн цэцийн гишүүн Одбаяраар даргалуулж, цагдаагийн өндөр хамгаалалт дор нэн хаалттай хуралдсан зэрэг онц ноцтой олон асуудлыг дагуулсан.

 Хууль дээдлэх нь төрийн үйл ажиллагааны үндсэн зарчим тул ийм бусармаг байдалд гарсан шийдвэрийг Монголын төр, түүний дотор төрийн эрх барих дээд байгууллага болох Улсын Их Хурал хүлээн зөвшөөрч бас эвлэрч болохгүй.

Өөрөөр хэлбэл, Үндсэн хуулийн цэцээс өөр хоорондоо зөрчилтэй хоёр шийдвэр гарч, Бага суудлын хуралдааны шийдвэр Монгол ардын намд таалагдаагүй учир хууль бусаар дарагдаж, Дунд суудлын хуралдааны шийдвэр эрх баригчдын таалалд нийцсэн тул албажиж, хууль болох шатандаа явж байна.

Үүнийг хүлээн зөвшөөрөх нь Монголын ард түмнийг хэт басамжилсан хэрэг болно гэдгийг эрх баригчид, Улсын Их Хурлын гишүүд Та бүхэн тунгаан бодох хэрэгтэй.

Үндсэн хуулийн цэцийн Дунд судлын хуралдаанаас гарсан дүгнэлтийг Улсын Их Хурал хүлээн зөвшөөрөөгүй тохиолдолд Цэц асуудлыг дахин хянаж, Их суудлынхаа хуралдаанаар бүрэн бүрэлдэхүүнээрээ эцэслэх шийдвэрлэх мөн хуультай.

Иймд хуулийн илэрхий зөрчилтэй, хуйвалдааны шинжтэй гарсан Үндсэн хуулийн цэцийн 2021 оны 02 дугаар дүгнэлтийг Улсын Их Хурал хүлээн авахаас татгалзаж, Үндсэн хуулийн цэцийн гишүүд бүрэн бүрэлдэхүүнээрээ Их суудлынхаа хуралдаанаар эцэслэн шийдвэрлэж, хууль зүйн алдаа, зөрчлөө засах боломжийг олгох нь зөв гэж бас үзэж байна.

Энэ нь Монгол төрийн түүхэнд үлдэх нэгэн гутамшгаас зайлсхийж, ард түмэнд хүлээн зөвшөөрөгдөхүйц төр оршихын эх үндэс болно гэдгийг мөн онцлон тэмдэглэе.

Иймд Монгол Улсын Үндсэн хуулийн 33 дугаар зүйлийн 1 дэх хэсгийн 1, Монгол Улсын Ерөнхийлөгчийн тухай хуулийн 12 дугаар зүйлийн 8 дахь хэсгийг тус тус үндэслэн Үндсэн хуулийн цэцийн 02 дугаар дүгнэлтийг хүлээн зөвшөөрсөн Монгол Улсын Их Хурлын 38 дугаар тогтоолд бүхэлд нь хориг тавьсан. Энэхүү хоригийг зохих хууль, журмын дагуу хэлэлцэн шийдвэрлэж өгнө үү.

Анхаарал тавьсанд баярлалаа.

**С.Бямбацогт:** Шижир даргад баярлалаа. За Монгол Улсын Ерөнхийлөгчийн тавьсан хоригтой холбогдуулж асуулт асуух гишүүд нэрсээ өгнө үү.

За Ганбат гишүүнээр тасаллаа. Цахимаар байхгүй байна. За Адьшаа гишүүн, асуултаа асууя. За би ажлыг бас танилцуулчихсан. Ирцэд Адьшаа гишүүн, Пүрэвдорж гишүүн, Сэргэлэн гишүүд нэмэгдэж орсон байна. За Ганбат гишүүн бас нэмэгдэж байна. За Адьшаа гишүүн асуулт асууя.

**Ш.Адьшаа:** За Ерөнхийлөгчийн хоригийг дэмжиж байна. Би Хууль зүйн байнгын хорооны даргаас асуулт асууя. Өнөөдөр Монгол Улсын Үндсэн хуулийн цэцийн шийдвэртэй холбогдуулан Улсын Их Хурлаас гарсан тогтоолтой холбогдуулж Монгол Улсын Ерөнхийлөгч хориг тавьсан байгаа. Энэ Үндсэн хуулийн цэцийн Бага суудлын хуралдаан, Дунд суудлын хуралдаан 2 өөр шийдвэр гарч улс төржсөн шинж чанартай болсон. Энэ асуудалд Монгол Улсын хууль тогтоох дээд байгууллага Улсын Их Хурал ямар дүгнэлт хийж байна вэ? Бага суудлын хуралдаан олон хоног үргэлжилж, сүүлд нь Бага суудлын хуралдааныг хүчингүй болгосон. Энэ асуудал хууль дээдлэх зарчимд хэр нийцэж байна вэ?

Монгол Улсын Үндсэн хуулийн өөрчлөлт Үндсэн хууль бол ард түмний зөвшилцлийн бичиг баримт. Энэ зөвшилцлийн бичиг баримтыг та өөрөө энэ ажлын хэсгийн нарийн бичгийн дарга байхдаа баталсан. Энэ зөвшилцсөн бичиг баримтыг өнөөдөр ингэж хүчингүй болгож, Улс төрийн зорилгоор уландаа гишгэж байгааг та их хурлын гишүүний хувьд ямар байр суурьтай байгааг би Бямбацогт гишүүнээс асууя.

**С.Бямбацогт:** За чуулганы хуралдааны дэгийн тухай хуулиа та сайн судлаарай. Чуулганы хуралдааны дэгийн тухай хуулиар Ерөнхийлөгчийн хоригийг хэлэлцэхийг хоригийг оруулж ирсэн ажлын хэсгээс буюу Ерөнхийлөгчийн Тамгын газрын даргаас асуух дэгтэй. Тийм болохоор дэгээ бариад явъя. Тамгын газраас нэмж хариулах уу? Болд зөвлөх хариулъя. Тавдугаар микрофон.

**Л.Болд:** За баярлалаа та түрүүн яг Төрийн байгуулалтын байнгын хороон дээр энэ чиглэлийн асуудлууд яригдсан л даа. Тэгээд үнэхээр Адьшаа гишүүн бол их зөв зүйл хөндөөд байгаа юм. Түрүүн та Төрийн байгуулалтын би бас үзүүлсэн юм. Бямбацогт дарга сууж байсан. Тийм ээ, энэ нөгөө ажлын хэсэг байгуулсан 72 дугаар тогтоол. Энэ чинь ахлагч нь Ерөнхийлөгч өөрөө, орлогч дарга нь Ерөнхий сайд та бол нарийн бичгийн дарга, за энэ Үндсэн хууль батлалцсан 2 гишүүн. За тэгээд миний бие бас орж байсан. Энэ ажлын хэсэгт. 6, 7 цөөхөн хүнтэй ажлын хэсэг байсан шүү дээ.

 Тэгээд энэ Үндсэн хууль дээр бол та ч гэсэн маш сайн мэдэгдэж байсан. Чуулган, Байнгын хороон дээр, хэвлэлийн бага хурал дээр энэ дээр бол хэн нэгэн хүний, нэр дэвших, сонгох, сонгогдох эрхийг хязгаарлах асуудал нь Үндсэн хуулийн нэмэлт өөрчлөлтийн зорилго биш ээ. Яг энэ утгаараа өнөөдөр бид Үндсэн хуулийн нэмэлт өөрчлөлтийг Монгол Улсын Ерөнхийлөгч өөрөө толгойлоод, батламжлаад, ард түмэндээ тунхаглаад, ингээд явсан. Тэгээд Их Хурал дээр сонгуулийн хууль нь орж ирсэн. Энэ Үндсэн хуулийнхаа үг үсгийг бол мөрдөж хуулийг баталсан юм.

Цэц бол тусдаа дүгнэлт гаргаад яваад байгаа. Тэр бол тусдаа асуудал. Гэхдээ би бол энд 1990 оноос хойш олон Их Хуралд суулаа. Үнэхээр Их Хурал өөрийнхөө баталсан Үндсэн хууль, түүнийхээ дагуу гаргасан хуулийг цэц өөрөөр дүгнэхээр, хөндлөнгийн этгээд өөрөөр дүгнэхэд өөрөө тэрнээсээ татгалзаж байсан. Өөрөөр хэлбэл би буруу шийдвэр гаргасан юм гээд буруугаа хүлээж байсан.Ийм тохиолдол ерөөсөө байхгүй л дээ. Тийм учраас өнөөдөр судлаачид та нарыг энэ дээр буугаад байгаа байхгүй юу. Тэгэхлээр энийгээ нэг засаач ээ, тэр цэцээр нь шийдвэрийг нь гаргуулаач л гэдэг асуудал тавигдаад байгаа юм л даа.

**С.Бямбацогт**: За баярлалаа. Ганбат гишүүн асуултаа асууя.

**Д.Ганбат:** Ерөнхийлөгчийн хориг яг зүй ёсны хориг гэж ойлгож байна. Хууль дээдлэх, Үндсэн хуулийн зүйл заалтыг дагаж мөрдөх энэ зүйл маань үнэхээр маш их асуудалтай болчихжээ. Энэ одоо Монгол Улсын түүхэнд их л сайнаар бичигдэхгүй л ийм л үйл явдал болж байна гэж ойлгож байна. За ингээд тодруулаад асуухад та бүхний энэ хууль дээр хориг тавьсан Үндсэн хуулийн цэцийн Дунд суудлын бүрэлдэхүүн яг хүлээн зөвшөөрөхүйцээр бүрэлдэхүүн байсан гэж үзэж байгаа юу? Энэнээс татгалзаж болоогүй юу, сонголт байгаагүй юу? гэдэг зүйлийг асууя.

За нөгөө талаар бол Үндсэн хуулийг сахиулах ёстой, манаач нь болсон Үндсэн хуулийн цэц, энэ Улсын дээд шүүх энэ тэр юу болчхоод байна. Ерөөсөө энэний дээр Монгол ардын намын дарга, нөгөө ерөнхий нарийн бичигтэйгээ л дээр нь гараад суучихсан юм биш үү. Энэ дээр та нар юу гэж бодож байна? За удахгүй манай Хууль зүйн байнгын хороо, Улсын Их Хурал, ард түмний элч болсон бид нар чинь ерөөсөө л энэ хууль бус шийдвэрүүдийг зөв болгож гаргадаг, энэ хууль зөрчсөн юмнуудтай эвлэрдэг, үндсэндээ Монгол ардын намын даргын, Монгол ардын намын Ерөнхий нарийн бичгийн даргын, Улсын Их Хурал маань зүгээр нэг хуулийн хэлтэс маягтай л болох гээд байна уу? Ийм маягтай л явах гээд байна шүү дээ. Тэгвэл бид нар юун ардчилал, ийм зүйл байхгүй боллоо л доо.

Манай улс тэр Ардчилсан улс орон гэж нэрлэгдэхээ болих нь л дээ. Энэтэй та нар санал бодол ямар байна? За нөгөө талаар бол бас нэг зарчим гэж байдаг. Өмнөх Ерөнхийлөгч нар бол нэг минутыг нэмээд өгчхөөрэй.

**С.Бямбацогт:** 1 минут сунгая.

**Д.Ганбат**: За одоогийн Монгол Улсын Ерөнхийлөгч бол энэ 30 жилийн хугацаанд 5 дахь ерөнхийлөгч. Өмнөх Ерөнхийлөгч нар маань бас ард түмнээсээ сонгогдоод ингээд явж байсан. Тэгээд хэрэв хүсвэл тэр сунгаагаар нь ороод, яваад ард түмнээрээ дүнгээ тавиулдаг. Энэ 4 жил ямар ажилласан, ямар байх вэ гэдгээрээ тэгэхээр яг л адилхан зарчим үйлчлэх ёстой л доо. Тэгээд ийм зүйлийг нь яагаад байхгүй болгочхов оо. За өмнөх Улсын Их Хурлын энэ Үндсэн хуулийн нэмэлт өөрчлөлт энэ юманд нь би оролцоогүй юм. Тэр үед яагаад ийм алдаатай хуулийг Ерөнхийлөгчийн сонгуулийн тухай хуульд та бүхэн бас оролцсон байгаа. Ерөнхийлөгчийн Тамгын газар яагаад ийм юмыг бий болгочхов оо? Энэ одоо хууль бус зүйлд яагаад та нар оролцоод ингэчхэв ээ? Эсвэл бас нөгөө л худлаа ярьдаг. Одоо ард түмний дунд ярьдаг./минут дуусав./

 **С.Бямбацогт:** Ажлын хэсэг хариулъя. Гуравдугаар микрофон.

**Ө.Шижир**: Ганбат гишүүний асуултад хариулъя. Ер нь бол Монгол Улсын Ерөнхийлөгчийн энэ Улсын Их Хурлын 38 дугаар тогтоол дээр хориг тавьсан энэхүү хориг нь бол Улсын Их Хурлыг өөрсдийнхөө гаргасан шийдвэрийг хамгаалаач гэсэн. Их Хуралд өөрт нь боломж олгосон ийм хориг юм. Үндсэн хуулийн цэц дээр тэнд бүрэлдэхүүнээс нь татгалзах, тэр 5 хүнийг орох орохгүй байсан гэж хэлэх байтугай бид нарт бараг мэдээлэл авах ч эрх байгаагүй. Монгол Улсын Ерөнхийлөгчийн тавьсан хориг дээр маш тодорхой дурдсан цагдаагийн өндөр хамгаалалт дор Үндсэн хуулийн цэц хуралдсан. Үндсэн хуулийн цэц хуралдахдаа Бага суудлынхаа хуралдааныг эцэслэн шийдвэрлээгүйгээр хуралдсан. Энэ Үндсэн хуулийн цэцийн түүхэнд байгаагүй үйл явдлууд. Бага суудлынх нь хуралдаан нь 20 хэд хоног гацсан. Ямар шалтгаанаар гацсаныг та бүгд бүгдээрээ мэдэж байгаа. Бүгд Улс төрийн шалтгаанаар гацсан. Үндсэн хуулийн нэмэлт, өөрчлөлтөд Монгол Улсын Ерөнхийлөгч ажлын хэсгийн ахлагчаар ажиллаад орохдоо гүйцэтгэх засаглалын эрх мэдлийг нэмэгдүүлэх, за парламент болон Ерөнхийлөгч, Их Хурлын үйл ажиллагааг илүү тодорхой болгох үүднээс оролцсон аа. Харамсалтай нь өнөөдөр энийг улс төрийн зорилгоор ашиглаж, Үндсэн хуулийн нэмэлт өөрчлөлт, магадгүй нэг хүнд зориулсан нэмэлт, өөрчлөлт мэт мушгин гуйвуулж цэцийн Бага болон Дунд суудлаар шийдвэр гаргуулж байна. Энэ гаргасан шийдвэр нь мөн хориг дээрээ дурдсан. Эргээд энэ Монголын түүхэнд хар толбо болон үлдэх хуулийн шийдвэр шүү гэдэг. За төгсгөлд нь Ерөнхийлөгчийн Тамгын газраас Ерөнхийлөгчийн сонгуулийн тухай хуульдаа ажлын хэсэгт бол орж ажилласан. Тэр ажлын хэсэг дээр ороод мөн бас Их Хурлаар батлагдсан. Үүнд бол Үндсэн хуулийн зөрчил бол огт байхгүй. Үндсэн хуулийн цэц дээр болсон маргаан бол өөрөө хуульд суугаагүй асуудлаар үүсгэсэн маргаан шүү дээ. Та тэрийг өөрөө маш сайн мэдэж байгаа. Тэгэхээр анхнаасаа зохион байгуулалттай улс төрийн зорилгоор ашиглагдсан энэ зүйлийг Улсын Их Хурал өөрсдийнхөө шийдэл.../минут дуусав.

**С.Бямбацогт**: За гүйцээж хариулъя. 3 дугаар микрофон.

**Ө.Шижир:** Анхнаасаа улс төрийн зорилгоор ашигласан энэхүү шийдвэрийг Улсын Их Хурал өөрсдийнх нь гаргасан шийдвэрийг хамгаалах, өөрсдийнх нь гаргасан шийдвэртээ үнэнчээр үлдэх, тийм учраас энэхүү Үндсэн хуулийн цэцийн Ерөнхийлөгчийн хоригийг хүлээж аваад Үндсэн хуулийн цэцийн Их суудлаар нь өөрсдөөр нь хэлэлцүүлээч гэж байгаа. Энэ хоригийн зорилго бол тэр. Тэрнээс Монгол Улсын Ерөнхийлөгч бол цэцийн шийдвэрт бол хориг тавиагүй. Улсын Их Хурлын 38 дугаар тогтоолд бол хориг тавьсан, тэр нь Үндсэн хуулийн 33.1-ээр, Монгол Улсын Ерөнхийлөгч, Улсын Их Хурлын аливаа шийдвэр, хуульд хориг тавих хэрэгтэй гэсэн.

**С.Бямбацогт**: За Болд зөвлөх нэмж хариулъя.

**Л.Болд**: За баярлалаа. Тэгэхлээр Ганбат гишүүн заавал ярих ёстой л асуудлыг үнэхээр хөндөөд байгаа юм л даа. Үнэхээр хаана, юу болчхов оо? Хэн хэнийгээ хуурчхав гэдэг асуудал. Хууль зүйн байнгын хороо бол тэгэхээр миний хамгийн их хүндэлдэг Байнгын хороо. Яагаад гэвэл энэ дандаа хууль ярьдаг юм. Ихэнхдээ хуульчид суудаг, бусад Байнгын хороо бол Улс төр тал нь давамгайлдаг. Энд бол дандаа бичигдсэн хууль дээр дандаа үр дагаврыг мэдэж ярьдаг байхгүй юу. Тийм учраас би Хууль зүйн байнгын хороо Их Хурлынхаа шийдвэрийг хамгаалах тал дээр шийдвэр гаргах байх гэж бодож байна. Судлаачид гадуур маш их ярьж байна шүү дээ. Хэрвээ Их Хурал өнөөдөр хуулиа гаргачхаад, цэц наад хууль чинь буруу байна гэхээр татгалзаж байгаа бол Их Хурал 3 субъектийг хуурч байна гээд байгаа юм.

За түрүүний ажлын хэсэг хэлж байсан, ажлын хэсгийн ахлагч Ерөнхийлөгчийнхөө институтийг хуурч байна. Өөрөөр хэлбэл бид нар нэр дэвших асуудалд хандахгүй гэчхээд халдчихсан байна, цаанаа халдаж байсан юм байна.

 Хоёрт, Монголын ард түмэнд, ард түмнийг хуурч байгаа юм. Ард түмэнд юу гэж байсан гэхлээр энэ нэр дэвших асуудал болбол хамаарахгүй. Бид энэ Үндсэн хуулиараа төрийнхөө тогтолцоог хямралгүй сайхан төрөл рүү явуулж байгаа юм гэсэн.

Гуравт, Их Хурал өөрөө өөрийгөө хуурчхаж байгаа байхгүй юу. Та бид яг нүд нүдээ харж байгаад энэ хуулийг баталсан. Ингээд энэ Их Хурлын олонх өөрөө баталчхаад шийдвэрээ гаргачхаад болохлоор хажуугаас, наадах чинь буруу байна гэх юм бол бүх энэ концепцоо орвонгоор нь эргүүлж байгаа юм. Тэгэхдээ энэ чинь өөрөө маш осолтой л доо. Хуулиа ингэж зөрчинө бичигдсэн хууль зөрчинө гэдэг болбол маш том одоо хямрал руу л явуулдаг. Энийг бол бид нар өнгөрсөн 30 жилд бол 1 биш удаа үзсэн. Тэгээд битгий ийм хямрал руу явуулах ийм нөхцөлийг бүрдүүлээсэй. Энд яг Хууль зүйн байнгын хороо үгээ хэлээд ямар ч байсан ингээд шийдвэр гаргасан тууштай тэр цэц нь л шууд хүчин төгөлдөр болдог. Их Хурлаас хамаарахгүйгээр шийдвэрээ гарга. Их Хурал өөрийнхөө Үндсэн хуулийнхаа нэмэлт, өөрчлөлтөөр баталсан тэр концепцоороо хуулиа гаргасан чигээрээ л гаргаад хамгаалаад үлд. Энүүхэн хооронд ингэж хувирч дайваад байх шаардлага байхгүй гэдэг ийм л санааг л зайлшгүй бол хэлэх ёстой юм л даа.

**С.Бямбацогт**: За баярлалаа. Монгол Улсын Ерөнхийлөгчийн тавьсан хоригтой холбогдуулж гишүүд асуулт асууж, хариулт авч дууслаа. Одоо Монгол Улсын Ерөнхийлөгчийн хоригтой холбогдуулж үг хэлэх гишүүд нэрсээ өгнө үү? За тасаллаа, Ганбат гишүүнээр. Цахимаар байхгүй байна. Энхбаяр гишүүнээр тасаллаа. За.Адьшаа гишүүн үгээ хэлье.

**Ш.Адьшаа**: Энэ Ерөнхийлөгчийн хоригтой холбогдуулж Улсын Их Хурлын Хууль зүйн байнгын хорооны байр суурийг сонсох шаардлагатай байсан. Өнөөдөр юун дэгийн хууль болчхоод байна шүү дээ. Тэгээд хууль баримтлах байтугай Монгол Улсын Үндсэн хуулиа уландаа гишгэчихсэн 30 жилийн түүхэнд байгаагүй улс төржсөн шийдвэр гарсан асуудал. Дээр нь Монголын парламент Үндсэн хуулийг сахих энэ үүргээ гажуудуулсан ард түмний зөвшилцөл, улс төрийн намуудын зөвшилцлийн үндсэн дээр батлагдсан. Үндсэн хуулийн өөрчлөлт батлаад бид 1 жил даруй хугацаа өнгөрч байгаа. Гэтэл өнөөдөр 1 хүнд зориулж, 1 хүнийг улс төрийн сонголтоос зайлуулахын тулд Үндсэн хуулийн энэ өөрчлөлтийг гажуудуулсан ийм шийдвэрийг Улсын Их Хурал олонх дэмжиж байгаа нь үнэхээр харамсалтай байгаа. Бид хууль дээдлэх зарчим, төрийн тогтолцооны асуудлыг сахин хамгаалж дээдлэх, сахин биелүүлэх ийм үүрэгтэй. Монгол Улсын Их Хурлын гишүүд, Монгол Улсын Их Хурал ийм үүрэгтэй. Энэ үүргээ бид нар яагаад биелүүлэхгүй байгаа юм бэ? Бид нэг сонгуульд ялахын тулд биш 6 жилийн циклээр биш, Жаран жаранд энэ Монгол Улсын Үндсэн хууль, Монгол Улсын тусгаар тогтнол, Төрийн бүрэн эрхт байдал, Хүний эрх, эрх чөлөө, сонгох, сонгогдох энэ үндсэн эрхийг бид хамгаалах ийм л үүрэгтэй байгаа шүү дээ. Бид нэг.../минут дуусав/

**С.Бямбацогт**: Адьшаа гишүүн үг хэллээ. Ганбат гишүүн.

**Д.Ганбат:** За өнөөдөр Монгол Улсад нөхцөл байдал ямар байгаа вэ гэвэл та бүхэн бүгдээрээ мэдэж байгаа. Нийтдээ 102 хүн нас барчихсан байна. 30 мянган хүн халдвар авчихсан байна. Энэ асуудлаа ярих, гэж ярилцах гэж ерөөсөө байхгүй. Тийм энэ чухал асуудлуудаа ярьдаггүй. Энэ асуудлыг шийддэггүй. Өчнөөн олон мянган эмч нар, сувилагчид, манай хууль хүчний хяналтын байгууллагынхан аль болохоор л ард түмэн бүгдээрээ л яаж энэ өвчнөөс салах вэ гээд тэмцэж байгаа үед Монгол төрийн 2 багана болсон Ардчилсан нам, Ардын нам 2 ийм хариуцлагагүй, би бүлгийн даргын хувьд ийм хариуцлагагүй зүйлийг ингээд яриад сууж байгаа нь бол үнэхээр ичгэвтэр байна.

Тэгээд энэ асуудлыг маш хоолойд тулсан зөндөө асуудлууд байдаг байтал энийгээ хурдан шийдэхийн оронд өмнө нь шийдсэн асуудлыг буцаагаад нөгөө Монгол Улсын Үндсэн хуулиар олгогдсон ард түмний сонгох, сонгогдох эрхэнд хэн нэгэн Баттулга гэдэг хүний эрх биш. Тэр хүний өөрийнх нь бас сонгох, сонгогдох эрх халдаж байна шүү дээ. Энэ Монгол Улсын Үндсэн хууль бол Монголын ард түмэнтэй төрөөс байгуулсан гэрээ юм. Энэ гэрээгээ зөрчөөд явчихлаа. Тэгээд энэ асуудлаа яасан ч хурдтай оруулж ирдэг юм. Өчигдөр даргын дэргэдэх зөвлөлөөр ярилцах ёстой шүү дээ. Энэ асуудлыг оруулах уу яах уу гээд. Тэгсэн тийм юм байхгүй. Гэнэтхэн л орж ирээд л. Өнөөдөр үдийн цайгаар хүртэл Хууль зүйн байнгын хороо 1 цагаас хуралдаж байна. Төрийн байгуулалтын байнгын хороо 12 цагаас хуралдаж байна. Тэгэхэд ард түмний хоолойд тулсан асуудал байхад энэ Улсын Их Хурал ингэж ярьж чадаж байгаа билүү. Чадахгүй л байгаа шүү дээ. Тэгээд энэ ард түмэн бол нэлээн дэмжиж байх шиг байна. Уул нь энэ 2 төрийн байгаа юм бол хоёулаа батжаад бэхжээд явж байвал зүгээр байгаа юм. Гэтэл Монгол ардын нам тэр цэрэгжсэн байгууллага бүтэц байгуулж байгаа нэртэйгээр фашист, коммунист нийгэм рүү явчих ийм нөхцөл байдал үүссэн гээд Монгол Улсын Ерөнхийлөгчөөс Монгол ардын намыг тараах хүртэл нөхцөл байдал үүсчихлээ шүү дээ. Тэрийг Улсын дээд шүүх шийдээгүй л байна. Энийг гадуур бас нэлээн өргөн хүрээтэй дэмжиж байгаа юм шиг байна. Тэр 37 намын нэг нь тараавал тарна л биз. Ард нь 36 нам ажлаа хийгээд л явчихна гэж байх шиг байна. Ийм нөхцөл байдал дээр нөхдүүд минь Улсын Их Хурал бол Монгол ардын намын Хуулийн хэлтэс шиг ажиллах уу, яах вэ гэдгээ харуулах болчхоод байна. Та жаран хэд бол ард түмний хэлж болохоос биш зүгээр нэг ардын намын хууль бус, зүй бус гэсэн шийдвэрийг баталгаажуулж.../минут дуусав/.

**С.Бямбацогт**: За баярлалаа, минут байхгүй. Энхбаяр гишүүн үг хэлье.

**Б.Энхбаяр:** За цэцийн шийдвэр түүнийг хүлээж авсан Улсын Их Хурлын шийдвэр, тэнд тавьсан Ерөнхийлөгчийн хориг гээд энэ үйл явдлуудыг харахаар нэг зүйл бодогдож байгаа. Тэр нь Монгол Улсын Үндсэн хуулийн хүч чадал, бяр гэдэг бол ямар хүчтэй вэ гэдгийг харуулсан ийм үйл явдлууд болж байгаа юм. Өөрөөр хэлбэл яг Үндсэн хуулийн өмнө бол Төрийн тэргүүн ч бай, Хууль тогтоох Улсын Их Хурал ч бай Үндсэн хуулийн дээр бол гарахгүй. Бүгд Үндсэн хуульдаа захирагдана гэдгийг бол хатуу мэдрүүлсэн ийм үйл явдлууд болж байгаа юм. Тэгээд энэ Үндсэн хуулийн өөрчлөлт яригдаж байх үеэр Монгол Улсын Ерөнхийлөгч 1 удаа 6 жилийн хугацаагаар сонгоно гэдэг заалт 2025 оноос үйлчлэхээр Үндсэн хуулийн өөрчлөлт бол яригдаж байсан. Тэгээд тухайн үед нь жишээлбэл миний бие бол иргэн байсан. 2019 оны 7 сарын 2-нд ийм ярилцлага өгч байсан байдаг юм. Үндсэн хуулийн өөрчлөлтөөр Ерөнхийлөгч Баттулга 2021 онд улиран нэр дэвших эрхгүй болох магадлалтай байна гэсэн гарчигтай. Тэгээд бол Ерөнхийлөгч бол хориг дээрээ цэцийг ч буруутгаад л, Улсын Их Хурлыг ч буруутгаад л сүүлдээ Монгол ардын намыг буруутгаад л. Ингээд л ер нь өөрөөс нь бусад нь бусад бүх хүн энийг хуйвалдаад, зохион байгуулаад, үгсээд л явчихсан юм шигээр аяглаж байгаа л даа.

 Тэгээд би бол бодож байгаа юм. Ер нь явж явж энэ том асуудал, бас их жижиг бодлого асуудлаас үүдэлтэй юм байна гэж. Тэр нь Монгол Улсын Ерөнхийлөгч ер нь энэ 4 жилд хуулийн зөвлөхгүй ажилласан юм байна. Яагаад хуулийн зөвлөх авч ажиллуулаагүй юм. Хуулийн зөвлөхтэй байсан бол ийм асуудал гарах байсан болов уу гэж би бас одоо боддог юм. Эрх барьж байгаа намыг буруутгаад байгаа юм. Би жишээлбэл Монгол ардын намын гишүүн. Баттулга ерөнхийлөгчид бол шууд сануулж байсан юм. Өөрийнхөө ярилцлагаар 2021 он гээд биччихвэл та өөрөө нэр дэвших боломж нь алдагдчих юм биш үү. Ажлын дэд хэсгийн Үндсэн хуулийн өөрчлөлтийн ажлын дэд хэсгийн гишүүн байсан. Тэр үед ажлын дээд хэсгийн хурал дээр хэлж байсан. Энэ Баттулга ерөнхийлөгч чинь өөрөө ийм асуудал руу нэр дэвшихгүй байх асуудал руу орох юм биш үү гээд. Тэгээд ингээд хэлж байсан байдаг юм. Санаа тавьж байсан, санаатайгаар ийм үйл ажиллагаа хийгээгүй. Тэгээд Ерөнхийлөгчийн Тамгын газрын дарга өөрөө санал гаргаад л, тэгээд л ийм л асуудал үүслээ. Тэгэхээр буруутныг бол холоос.../минут дуусав./

**С.Бямбацогт**: Монгол Улсын Ерөнхийлөгчийн тавьсан хоригтой холбогдуулан гишүүд асуулт асууж, үг хэлж дууслаа. За одоо санал хураалт явуулна. За эхлээд тестийн санал хураалт явуулчихъя. Бүртгэлийн санал хураалт. За гишүүд анхааралтай байгаарай тестийн санал хураалт, бүртгэлийн санал хураалт санал хураалт I pad-аар. За гишүүд арван таван гишүүн ирсэн байгаа юм байна шүү. За гишүүдийн анхааралтай байхыг хүсье. Санал хураалт явуулъя. Монгол Улсын Их Хурлаас мөн 2021 оны 4 дүгээр сарын 22-ны өдөр баталсан Монгол Улсын Үндсэн хуулийн цэцийн 2021 оны 02 дугаар дүгнэлтийн тухай Улсын Их Хурлын 2021 оны 38 дугаар тогтоолд бүхэлд нь тавьсан Монгол Улсын Ерөнхийлөгчийн хоригийг хүлээж авах нь зүйтэй гэсэн томьёоллоор санал хураалт явуулъя. За санал хураалт. За санал хураалтад 15 гишүүн оролцсоноос 2 гишүүн буюу 13.3 хувийн саналаар энэ санал дэмжигдсэнгүй. Санал хураалт явуулж дууслаа. Монгол Улсын Үндсэн хуулийн цэцийн 2021 оны 02 дугаар дүгнэлтийн дагуу Улсын Их Хурлын 2021 оны 38 дугаар тогтоолд бүхэлд нь тавьсан Монгол Улсын Ерөнхийлөгчийн хоригийг хэлэлцэж дууслаа. За Монгол Улсын Ерөнхийлөгчийн хоригийг хэлэлцсэн талаарх Байнгын хорооны санал, дүгнэлтийг чуулганы нэгдсэн хуралдаанд Энхбаяр гишүүн танилцуулах уу. За Энхбаяр гишүүн танилцуулъя. За байнгын хорооны хуралдаанд идэвхтэй оролцсон гишүүддээ баярлалаа. Байнгын хорооны хуралдаан дууссаныг мэдэгдье.

**Дууны бичлэгээс буулгасан:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ